Folketing
2002-04-12

Dette er et ganske udmærket lovforslag, hvor man er ude på at forenkle indholdet af de eksisterende lovgivninger som så meget andet, regeringen foretager sig i øjeblikket. Det synes jeg at man er sluppet vældig godt fra med dette lovforslag, idet selve grundtanken med et Center for Videregående Uddannelse ikke er blevet rørt, men man har derimod øget friheden til, hvordan man sammensætter udviklingsråd og rådgivende råd i de selvejende institutioner. Det er i et af høringssvarene foreslået, at man måske kunne være endnu mere rationel og slå udviklingsråd og rådgivende råd sammen, noget, vi kunne tage op under udvalgsarbejdet. Desuden finder Dansk Folkeparti det positivt, at man ophæver lov om Danmarks Forvaltningshøjskole og lov om Skovskolen, samtidig med at man lader skolerne bevare deres egenart, ligesom de fortsat kan drive regional undervisning. Alt i alt gøres det nemmere, og der er mindre bureaukrati. Sammenlægningen af institutioner under eksempelvis et kerne-CVU er jo ikke ensbetydende med, at man centraliserer tingene. Tværtimod oplever jeg, at man giver institutionerne flere valgmuligheder og større selvstændighed, samtidig med at der er bedre mulighed for at udbyde bedre uddannelse samt give samtlige uddannelser et kvalitetsløft ved et tættere samarbejde. Dansk Folkeparti kan støtte dette lovforslag.